  Виталий Пронин Зинаида Рябинина, валтӥсь редакторРедакцие юрттэт курыса ӵем вазиськыло ӝожомем адямиос. Ӵемгес со герӟаськемын луэ анай кылмес ултӥяны выронэн. Таяз арняе но тани жингыртӥзы удмурт кылъя дышетӥсьёс – кивалтӥсьёссы, пе, соослэсь «Удмурт кыл но литература» предметъя дышетон программаоссэс одно ӟуч кылэ берыктыны косо! Шонер-а со? Тодом арня-кык ортчыса, возьмалом Дышетонъя но наукая министерстволэсь но Прокуратуралэсь валэктонзэс. Зэмзэ вераса, уг паймы, шонер шуизы ке. Мон табере номырлы уг паймиськы ни, угось таяз арняе асме янгыше уськытӥзы...укыр удмурт луэмы понна. Шонергес ке - Удмуртиысь удмурт кылын потӥсь валтӥсь газетэз. Россиысь монополилы пумит службалэн Удмуртиысь ёзэз (УФАС) «Удмурт дуннеез» янгыше уськытӥз «Россия Федерациысь кун кыл сярысь» #53-ФЗ законысь 3-тӥ статьяысь 1 частьысь 9.2. но 10 пунктъёсъя. Тая Россиысь кун кыл (ӟуч) одно кутӥськыны кулэ театръёсын, культурая ужрадъёсын, шулдыръяськонын но рекламаын. Со дыре ик та статьысь 2-тӥ частяз гожтэмын: республикаосын ас кун кылынызы сётӥськись текстъёс бордын одно луыны кулэ ӟуч текстъёс. Роскомнадзорлы но УФАС-лы ӧз кельшы туэ 23-тӥ январе «Удмурт дунне» газетын Россиысь культура удысысь дано ужасьлэн, кылбурчилэн Галина Романовалэн творческой ӝытэз сярысь реклама, угось газетын со сётэмын удмурт кылын гинэ... Кызьы мыным шуизы комиссиын, озьы тӥ лыдэ уд басьтӥське ӟучъёсты! О, ма кызьы сотэк, Галина Романоваез адӟытэк кылим шуыса, али но кайгыро, дыр. Нялтас вераса, та законъя солэсь кырӟанъёссэ но огдыре кык кылын кырӟано, кылбуръёссэ но одно кык кылын лыдӟоно вал. Кӧня законъёс бугыръямын та дыр ӵоже, кӧня валэктон сётэмын - ваньзэ уг вера. Онгромыса тунсыкъяськыны кутски мукет улосъёсысь югдурен. Бигеръёс-башкиръёс юанме ӧз ик валалэ, эн серекъялэ, пе - озьы ноку но луыны уз быгаты. Мордовия, Марий Эл - озьы ик, кылылэммы но, пе, со сярысь ӧвӧл. Малпаськоды, отын антимонопольной управлениос, роскомнадзоръёс ӧвӧл яке уг адӟо Казань шорысь бигер кылын гожтэм реклама щитъёсты? Яке одӥг законэз пӧртэм сямен лыдӟиськом? Со сярысь юаса, ми Москвае вазиськон ыстӥм ни. Возьмалом валэктонзэс. Соку та учыр сярысь пыр-почгес гожто. А ведь кемалась ӧвӧл асьмеос сиё-дано пусйим Удмурт Республикалэн Конституциезлы 20 ар тырмонэз. Ми асьмеос но сое мыло-кыдо данъям. Мон федералъёслы лыдӟисько отысь статьяосты, нош соос, мынам синмам учкыса, шуо: и мар? Теги: кылпумысь редакторлэнкылыз  